runetrust/blame-folketinget-dk huggingface dataset:
Karen Hækkerup (S), 2010-04-09:
Det er primært mænd, der logger ind på de her sider – der kan også være kvinder; det skal ikke være det, det skal komme an på – og de mennesker bliver fastholdt i en opfattelse af, at det er o.k. at misbruge børn, fordi der er andre, der gør det; at de er i et fællesskab, og at de kan gå skridtet videre.
Pia Adelsteen (DF), 2015-04-30:
Men jeg vil svare på den her måde, at i princippet er det sådan, at når man har et demokrati – hvilket er årsagen til, at jeg bestemt ikke ønsker euroen, og at vi i Dansk Folkeparti ikke har lyst til at få euroen – er det jo lige præcis de demokratisk valgte herinde i Folketinget, der kan gøre med økonomien, som flertallet vil.
Karen J. Klint (S), 2011-05-19:
Og lad os da også – vi kan jo bruge det fine udtryk igen, som hr. Per Clausen kom med – opmuntre ministeren til at sige, at det ikke gør noget, hvis det går lidt hurtigt med at få det, vi venter på fra den gruppe, der er klogere på området, end vi er her som politikere.
Knud Erik Kirkegaard (KF), 1999-03-02:
Juridisk ville det have været at foretrække, at de generelle retningslinjer var udformet på en sådan måde, at hvis man ikke mener, Fanø skal have penge, jamen så ville den falde uden for de generelle retningslinjer, i stedet for at den skal nævnes specifikt i paragraffen.
Rasmus Stoklund (S), 2021-01-22:
Jeg kunne godt tænke mig at stille et spørgsmål: Har hr. Kristian Hegaard kendskab til et eneste andet land i verden, hvor man kan rejse til, slå sig ned, få en skatteyderfinansieret uddannelse, være på overførselsindkomst og modtage su, og når man så har været det igennem en årrække modtage en permanent opholdstilladelse og efterfølgende lade sig forsørge på det offentliges regning resten af sin tilværelse?
Per Stig Møller (KF), 2010-04-21:
Så vil jeg gerne oplyse for god ordens skyld, hvis der sidder nogle derude og skulle følge med, at den rytmiske musik, den skabende og udøvende musik inden for det rytmiske, fik 105 mio. kr. i 2009, og det vil sige, at det er det beløb, der fortsætter sådan nogenlunde i 2010.
Lars Løkke Rasmussen (V), 2011-02-24:
Fem sjettedele af samtlige danske arbejdspladser befinder sig i virksomheder, der enten er offentlige, eller som ikke er udsat for international konkurrence, og selvfølgelig skal man satse på dem, der også er vendt mod eksportmarkedet, de store og de velbrandede, selvfølgelig skal man det, men hvis man gør det på en måde, hvor det ekstra krudt, man vil skyde af dér, simpelt hen er hentet ved at udpine den brede del af dansk erhvervsliv, så gør man vold på jobskabelsen.
Aleqa Hammond (UFG), 2016-11-22:
I den senere tid har vi i relation til Grønland haft en del gode diskussioner mellem Grønland og Danmark, specielt hvad angår råstoffer og råstofsektoren, men også når det drejer sig om et område som amerikanernes tilstedeværelse i Grønland, der har skabt en del politisk polemik omkring forurening og Thulekontrakten og deslige.
Tom Behnke (KF), 2009-04-02:
Og der synes jeg nok også lige, at vi skal huske at spise brød til, når vi hører den ene ordfører efter den anden kritisere vores politi og stille forslag om, at vi skal have et særligt dyrepoliti, et særligt hundepoliti, et særligt det ene og det andet-politi.
Colette L. Brix (DF), 2003-03-14:
Den foreslåede uddannelse ser i udgangspunktet ganske glimrende ud, men Dansk Folkeparti vil gerne have undersøgt, hvorfor den reviderede lov fra 1999, som dog blev tiltrådt af samtlige partier i Folketinget, tilsyneladende ikke har virket, som vi havde håbet på, inden man går videre og etablerer en helt ny dykkeruddannelse.
Rikke Hvilshøj (V), 2006-02-24:
Med hensyn til uddannelsen og de her niveauer – nu ved jeg ikke, om hr. John Dyrby også sådan bredt snakkede om eksperter, og hvem det er, der blev inddraget – vil jeg sige, at der har udvalget jo også haft muligheder for at komme ud og se de her eksamener, opleve dem, ikke bare via en tv-udsendelse.
Søren Søndergaard (EL), 2003-02-18:
Det siges jo, at krigens første offer er sandheden, og nu virker det jo unægtelig, som om krigsforberedelsens første offer er evnen til at læse, for jeg synes overhovedet ikke, at Venstres ordfører, hr. Ulrik Kragh, forholdt sig til det forslag, der ligger her.
Kim Mortensen (S), 2005-05-03:
Men sandheden er, at denne nye EU-traktat hviler på nogle fundamentale europæiske rettigheder og værdier, også menneskerettigheder, og derfor tror jeg sammen med stort set hele den øvrige danske politiske scene, at det vil være meget værdifuldt for både EU-samarbejdet og de nye medlemslande i det gamle Østeuropa, at vi får en forfatningstraktat, der kommer til at hvile på de værdier og kommer til at læne sig op ad Menneskerettighedsdomstolen.
Morten Bødskov (S), 2013-03-13:
Hvor var Dansk Folkeparti henne, dengang regningen skulle betales for, at vi kunne lave en større opsplitning af de indsatte i Kriminalforsorgen, således at de med den uacceptable adfærd, som nogle af dem har uden for fængselsmurene, ikke kan påvirke de andre indsatte inden for fængselsmurene?
Ellen Trane Nørby (V), 2021-03-04:
Så hvis vi ellers er enige om, at emu'en – danmarks læringsportal er den her, og at der ligger forløb på den, spørger jeg bare igen: Hvorfor vil ministeren ikke være med til at lave læringsforløb om Muhammedkrisen, som kunne være med til at understøtte de lærere, der føler behov for at blive understøttet i deres undervisning?
Karen Ellemann (V), 2010-02-10:
Det kunne være, at fru Maja Panduro skulle prøve det samme, for så kunne det være, man kunne se lidt lysere på, hvad det rent faktisk er for en velfærd, som alle vores kernemedarbejdere og frontmedarbejdere yder hver evig eneste dag, og som alle brugerne er endog meget tilfredse med.
Morten Østergaard (RV), 2009-04-02:
Der er det bare, jeg stilfærdigt spørger, om et af de konkrete forslag, som Venstre kunne tænkes at støtte, kunne være forslaget om en uddannelsesgaranti, så de, der vil tage ansvar for sig selv, er garanteret retten til at få en uddannelse, når virkeligheden er, at mange af dem, der sidder i vores fængsler i dag, ikke engang har en almindelig afgangseksamen fra folkeskolen.
Kim Andersen (V), 2011-10-27:
Det er også klart, at pengeinstitutterne, som i enhver økonomi – i hvert fald i en markedsøkonomi – har en helt central funktion, har et behov for at konsolidere sig, og der må de naturligvis benytte de elementer, der ligger inden for lovgivningen, til at foretage den konsolidering.
Alex Ahrendtsen (DF), 2023-10-11:
Det vil sige, at herboende danskere på statens og skatteborgernes regning kan tage til Tyrkiet og få sig en imamuddannelse, og vi har set, hvad imamer kan bevirke, bl.a. i Israel, hvor Hamas understøttet af imamerne har voldtaget den israelske nation.
Mette Reissmann (S), 2013-10-10:
Det er det her alt for alvorligt til, og jeg spørger så igen: Hvorfor er det, at Dansk Folkeparti er villige til blot med et fingerknips at ofre danske arbejdspladser og mulighed for vækst og i øvrigt nedbringelse af omkostninger for netop mindre virksomheder i Danmark ved ikke at støtte det her?
Henriette Kjær (KF), 2002-01-11:
Som eksempel kan jeg nævne, at der ved den seneste udmøntning af satsreguleringspuljen for 2001 blev afsat midler til lempelse af ægtefælleafhængigheden ved beregning af pensionstillægget og til ophævelse af aldersgrænsen på 70 år ved sygedagpenge.
Frank Jensen (S), 2000-03-29:
Og det gør det jo netop, når det drejer sig om politiets mulighed for på den faste forbindelse, dvs. både på togforbindelsen og vejforbindelsen her på hinandens del af territoriet, at kunne lave en række ordensmæssige opgaver og løse dem for politiet, dansk politi på den svenske side og svensk politi på den danske side.
Søren Kolstrup (EL), 2001-10-10:
Ja, det bliver så ikke i dag, at jeg kan få et svar på mine to spørgsmål, men jeg vil så bare gøre opmærksom på, at jeg gerne vil holde fast i dem, og ved andenbehandlingen synes jeg også, at det kunne være rart at få vendt de to spørgsmål i den her sag.
Finn Sørensen (EL), 2014-03-18:
Det har jo egentlig været en, undskyld mig, forholdsvis let opgave, fordi der jo forud for arbejdet med lovforslaget har været et omfattende arbejde i en arbejdsgruppe, som blev nedsat og er bredt sammensat af erhvervslivets organisationer, fagbevægelsen, socialøkonomiske virksomheder og en række fagpersoner.
Sofie Carsten Nielsen (RV), 2017-03-31:
Jeg synes, at jeg prøvede at opridse nogle af de ambitioner, som vi har i Radikale Venstre, og de handler nemlig om også at højne de grundlæggende niveauer i andre lande i EU og være med til at dele vores gode erfaringer med dem, for det tror vi faktisk i sidste ende kommer os til gode.
Bertel Haarder (V), 2010-04-06:
Det er jo lettere sagt end gjort at forhindre, at folk selv lægger sig op i et solarium – hvortil altså kommer det med den rigtige sol, og hvortil kommer, at oplysningsvejen vel ikke er den dårligste at gå, den oplysning, som bl.a. nu også kommer på solarierne fra den kommende sommer, hvor man kan læse, at det frarådes for alle under 18 år og ikke kun dem under 16 år, som dette forslag handler om.
Pia Kjærsgaard (DF), 2024-05-24:
Hvis Dansk Folkeparti havde været med i det, havde det set anderledes ud, og måske derfor blev vi, allerede inden forhandlingen begyndte, bedt om at forlade forhandlingerne, da ministeren udmærket godt vidste, at vi ville stille mange flere og større krav, end ministeren kunne honorere, ja, formentlig så mange, at ministeren på forhånd slet ikke var interesseret i at imødekomme vores krav.
Ulla Sandbæk (ALT), 2015-10-21:
Hensigten med at give tilladelse til de såkaldt udpegede retshåndhævende myndigheder, altså politiet og PET, til at foretage søgninger i Eurodac-systemet, er med henblik på forebyggelse, opdagelse og efterforskning af terrorhandlinger og andre alvorlige lovovertrædelser, når en sådan sammenligning er nødvendig i en konkret sag.
Bent Bøgsted (DF), 2003-12-17:
Det er sådan nogle sager, der er uheldige, og det er det, der er medvirkende til, at nogle siger, at vi må have set på, om sådan noget virkelig kan finde sted. I forbindelse med finanslovaftalen har vi hele tiden sagt, at hvis der var uhensigtsmæssige hjørner, så ville vi kigge på dem.
Pernille Rosenkrantz-Theil (S), 2021-01-13:
Jeg har indkaldt Folketingets partier til på fredag til at tage drøftelser om, hvad vi stiller op med eksamenssituationen, ligesom jeg løbende – og det er faktisk hen over nogle måneder nu – har haft den drøftelse bilateralt med lærere og ledere, både på folkeskole- og på ungdomsuddannelseområdet.
Morten Østergaard (RV), 2006-10-27:
Det er derfor, at jeg forstår det sådan – og jeg lader mig gerne overbevise om noget andet under udvalgsbehandlingen, hvis det ikke er rigtigt – at siden man er nødt til at have en bemyndigelse til det, er det jo, fordi man vil lægge regler for et lovfastsat skøn.
Karina Adsbøl (DF), 2019-12-10:
Og skal man så bare have at vide, når man så har fået bekræftet, at man var berettiget til den hjælp, at det bare er ærgerligt, at man har stået uden hjælp i måske 10 måneder, måske op til et år, afhængigt af hvor lang sagsbehandlingstiden har været?
Ulrik Kragh (V), 2002-04-09:
Forsvarsministeren var inde på i sin tale, at der er taget fat på problemerne i første omgang, og jeg synes, det er godt, at man nu har taget fat, men det er ikke nok, fordi der er stadig flere ting. Hvis man tager plangrundlaget og går det igennem i forhold til de eksisterende vilkår, er der flere ting, man kan tage fat på.
Rasmus Jarlov (KF), 2023-03-14:
Jeg har selv været tilbageholdende med at udtale mig alt for meget og har også understreget, at den kritik, vi kommer med, ikke skal forstås, som at Danmark er på vej til at tvinge Færøerne til at agere på en bestemt måde, for Færøerne har juridisk set lov til at gøre, som de vil.
Astrid Carøe (SF), 2024-05-15:
Ordføreren siger, at personalet ude i daginstitutionerne skal bruge tiden på noget andet end indregistrering, og der antager jeg, at ordføreren hentyder til den opgørelse af normeringer på institutionsniveau, som regeringen og ordførerens parti og KL netop har lavet, og hvor man har droppet den opgørelse.
Bendt Bendtsen (KF), 2003-05-28:
Der er sat mange penge af inden for de seneste år, og nedsættelsen af den kommunale grundkapital har jo bl.a. betydet, at hvor vi tidligere lå på et meget lavere niveau, er der i 2002 givet tilsagn om næsten 7.000 boliger bare på ældreboligsiden.
Ester Larsen (V), 2002-04-11:
Kreativ intelligens og omstillingsevne er nødvendige forudsætninger for, at vi kan gøre os gældende under nye vilkår. Kulturlivet kan yde vigtige bidrag til samfundsudviklingen, til identifikation af bærende værdier og visioner, til afbødning af menneskelig vantrivsel og ensomhed, som karakteriserer dagens Danmark, til fremme af forståelse og tolerance mellem mennesker, til kreativ udvikling af erhvervslivet og meget mere.
Peter Skaarup (DF), 2008-11-06:
Det, vi gjorde, var hovedløst forkert, for det er blevet nemmere for våbensmuglere at få våben ind i landet, og vi kan jo med al ønskelig tydelighed se, at der er alt for mange våben i gadebilledet, det er alt for let for de her bandemedlemmer at anskaffe sig pistoler, maskingeværer, som jo heldigvis så bliver fundet i øjeblikket, men sikkert langtfra alle, og det er på grund af de åbne grænser.
Merete Dea Larsen (DF), 2017-04-26:
Et af de argumenter, jeg har hørt rigtig meget og så sent som i dag siddet og diskuteret frem og tilbage med en borger, handler om de her udenlandsdanskere, dem, der arbejder andre steder og har brug for at bo i København, og det er, ligesom hr. Kaare Dybvad også understregede, f.eks. folketingspolitikere m.m. – at de kan risikere at ryge ud af København og ikke få lov at være i deres boliger.
Ellen Trane Nørby (V), 2018-11-23:
Det gælder EU-borgere, som har ret til behandling i Danmark på samme vilkår som herboende danskere, for dem kan der ikke opkræves betaling fra, men der kan regningen så sendes til det pågældende EU-land, og det er noget af det, regionerne også fremover vil skulle være bedre til.
Christian Juhl (EL), 2018-01-19:
Vi lægger mere mærke til selvstændighedsdebatten, fordi vi måske er nervøse for at miste en god ven eller ægtefælle, som nogle benævnte det, men den trekant, som rigsfællesskabet består af, trives vel også bedst, ved at folk er så selvstændige som muligt, at alle tre parter er så selvstændige som overhovedet muligt.
Bente Dahl (RV), 2009-02-27:
Det er altid problematisk at lovgive i forlængelse af enkeltsager, selv om enkeltsagerne kan være nok så skandaløse, og det kan godt være, at mistænksomheden har gyldne tider, men det virker ganske overdrevet, at en ægtefælle i det her land, hvor vi har en høj grad af ligestilling mellem køn, ikke helt frit kan have det erhverv, som vedkommende gerne vil have.
Jacob Buksti (S), 1998-06-25:
Til hr. Kim Behnke: Uanset at hr. Kim Behnke kan stå og spørge til, hvad det nu er for en forklaring, vi har - er det det private forbrug, eller er det ikke det private forbrug - så er det altså sådan, at det, det drejede sig om, og det var det, jeg var inde på i min ordførertale, var at foregribe, at det går galt.
Morten Messerschmidt (DF), 2024-03-13:
Ligesom Liberal Alliance og jeg lige havde lejlighed til at udveksle synspunkter om, hvordan vi får de private markedsaktører på banen, kunne jeg også godt tænke mig at høre hr. Henrik Frandsens tanker om den regulering, der lægges op til i forhold til prisdannelse.
Benny Engelbrecht (S), 2018-09-06:
Men det betyder også, at der nu er luft i økonomien til at træffe et valg om, om vi skal understøtte og udvikle det fundament, som vores velfærdssamfund er bygget på, så alle kan gå trygt ind i alderdommen med vished om, at der er tid til omsorg og pleje i vores sidste år, eller om den nuværende regerings sparekurs skal fortsætte.
Jørn Jespersen (SF), 2002-11-22:
Og jeg kunne godt tænke mig - nu kunne vi ikke få noget svar fra Dansk Folkeparti - at regeringspartierne tilkendegav, hvilke naturhensyn man ønsker at tage i forbindelse med de to motorveje, jeg har nævnt, nemlig Frederikssundsmotorvejen og motorvejen mellem Århus og Herning.
Karsten Lauritzen (V), 2015-03-19:
Vi synes også, at der er en underforståethed, som måske ikke ligger i forslaget, men som jeg synes ligger i noget af SF's retorik på det her område, og som går ud på, at bare fordi folk tjener mange penge, gør det ikke ondt på dem at få en bøde på 1.000 kr. eller 3.000 kr.
Erik Larsen (V), 2001-01-25:
Når vi har den forventning og det ønske, så har vi også et stærkt ønske om, at alle børn og unge i det her land igennem undervisningen i skolen får et bredt kendskab til de værdier og det værdigrundlag, herunder selvfølgelig også det grundlag, som grundloven giver for hele vores samfund og for den enkeltes frihed og den enkeltes forpligtelser over for samfundet.
Anders Fogh Rasmussen (V), 2004-03-24:
Der er i koalitionen naturligvis enighed om, at koalitionsparterne er forpligtet til fuldt ud i forhold til hver parts internationale forpligtelser at overholde den humanitære folkeret, og der er ligeledes enighed om, at de ansvarlige for eventuelle brud på bestemmelserne i den humanitære folkeret skal retsforfølges.
Helene Liliendahl Brydensholt (ALT), 2024-04-18:
En ny undersøgelse fra Red Barnet viser, at usikkerhed om fremtiden, ventetid og begrænsede rettigheder bidrager til et højere niveau af ptsd, depression og angst blandt børn og unge på midlertidigt ophold, og det er simpelt hen ikke rimeligt, at vores unge skal stå over for et så umuligt valg, som har så ubegribelige konsekvenser for deres fremtid og deres mentale trivsel.
Bjarne Laustsen (S), 2012-11-02:
Så alle burde jo være glade for, at vi i fremtiden kan løse opgaven for færre midler, hvilket selvfølgelig også hænger sammen med, at de skibe, der sejler i dag, har meget større motorkraft og er forstærket, således at de også selv kan bryde is; det har været en af begrundelserne fra mange havnes side, at behovet ikke er det samme som tidligere.
Victoria Velasquez (EL), 2024-05-16:
Jeg er i forhold til Venstres tale lidt interesseret i, om Venstre egentlig ser, at der lige nu er et problem, og om Venstre mener, at der skal gøres noget, når der er borgere og virksomheder, som retter henvendelse, og som er enormt frustrerede over den her situation, og vi er vidner til, at bankerne spinder guld på borgerne.
Karsten Lauritzen (V), 2020-11-25:
Det er det, journalisterne skriver, og nu er journalister jo ikke retskilder, men jeg vil bare læse op fra NORDJYSKEs historie i dag, hvor der står: »NORDJYSKE kan dokumentere, at der er flere direkte fejl og misvisende oplysninger i det dokument, regeringen fik forelagt.«
Stine Brix (EL), 2014-04-29:
Jeg håber også, at vi kan gå videre ind i det, der handler om at give udleveringstilladelser, men jeg mener virkelig, at noget af det mest centrale handler om frihed for den straf, som Folketinget jo selv indførte for ikke længere tid siden end i 2004 for de her borgere.
Ole Birk Olesen (LA), 2020-12-11:
Jeg forstår på bemærkningerne til lovforslaget, som bevæger sig inden for et område, jeg ikke har beskæftiget mig særlig meget med tidligere, at der er en forskel på, om der er et psykisk dårligt arbejdsmiljø i forhold til at gøre et ansvar gældende over for arbejdsgiver, eller om det er et fysisk dårligt arbejdsmiljø.
Keld Albrechtsen (EL), 2000-01-12:
Sikre en aktiv deltagelse må jo også betyde, at den danske regering skal forsøge så langt, det overhovedet er muligt, at få gennemført de principper, som regeringen kom hjem med fra Tammerfors, altså princippet om, at indvandrere skal sikres samme rettigheder som os andre i samfundet.
Morten Bødskov (S), 2012-05-02:
Hvis det ikke er nok, kan hr. Peter Skaarup læse på side 5 i det lovforslag, som regeringen altså har til første behandling i morgen: »Der er ikke tilsigtet nogen ændring af domstolenes praksis i sager om udvisning af kriminelle udlændinge.« Det burde berolige selv Dansk Folkeparti.
Mai Mercado (KF), 2024-04-26:
Justitsministeren, det skal han have ros for, er gået i tidligere justitsminister Søren Pape Poulsens fodspor og har nu indledt en sag om opløsning af Bandidos, mens der stadig er andre bander, som virker ved vold og alvorlig kriminalitet, eksempelvis Hells Angels, og vi har noteret os, at justitsministeren også er åben over for ikke at stoppe her, men også at forbyde yderligere bander, og det bakker vi op om.
Pia Christmas-Møller (KF), 2007-03-23:
Vi får nu en debat om den, og det er fint nok, det vil vi ikke modsætte os, men det korte af det lange er, at indholdet i undersøgelseskommissionens rapport er klart nok, og vi mener ikke i Det Konservative Folkeparti, at der her er grundlag for at gå videre.
Lars Dohn (EL), 2012-05-10:
Når kommuner, hvor der bliver gjort rent hver tredje uge – er i en presset situation og skal spare, så ved vi jo godt, at det meget let bliver til, at der siges: Jamen du har jo mulighed for at tilkøbe, så du kan få gjort rent oftere. Jeg ved godt, at det ikke er det, der er sigtet med forslaget her, men i hvert fald skal vi ikke have et A- og et B-hold på plejehjemmene med en luksusmenu og så en standardmenu.
Brian Mikkelsen (KF), 2010-02-05:
Jeg mener i øvrigt også, at man med rette kan stille sig selv det spørgsmål, om ikke en ordning som den foreslåede vil have en iboende risiko for, at det er udsigten til at slippe for en ubetinget fængselsstraf, der motiverer voldsudøveren til behandling, frem for et oprigtigt ønske om at ændre på sin voldelige adfærd.
Kim Christiansen (DF), 2011-05-12:
Enhedslisten skønner, at det er en investering på 2,5–3 mia. kr., og for en gangs skyld vil jeg rose Enhedslisten, fordi man har anvist finansiering – det er jo ellers ikke det, vi sådan er forvænte med – det skal finansieres via oliepenge fra Nordsøen, samt at man aflyser motorvejsprojekter.
Anita Bay Bundegaard (RV), 2001-05-17:
Danmark er medforslagsstiller på disse resolutioner, som bl.a. tager udgangspunkt i erklæringerne fra Beijing + 5. Derudover støtter Danmark aktivt FN's højkommissær for menneskerettigheder for at fremme kvinders rettigheder og i indsatsen for at integrere disse rettigheder overalt i FN-systemet.
Sophie Løhde (V), 2014-02-26:
Så nu vil jeg blot spørge: Hvis nu vi ser bort fra alle sådan ikkepatientnære opgaver og kigger på servicefunktionerne osv., mener sundhedsministeren så, at regionerne bør gå langt mere systematisk efter at udbyde opgaverne og dermed systematisk spørge til prisen og kvaliteten som et instrument til at sikre mere sundhed for pengene?
Holger K. Nielsen (SF), 2006-03-15:
Det er altså vigtigt af to årsager: For det første fordi statsministeren ophøjer sig selv til moralsk dommer i Berlingske Tidende, hvor han skiller får fra bukke, og det derfor er vigtigt at få frem, at han selv er både et får og en buk, og for det andet fordi det ville have været en væsentlig del af krisestyringen, hvis statsministeren havde gjort som f.eks. den norske statsminister, Jens Stoltenberg, som gjorde brug af sin personlige holdning i forbindelse med håndteringen af situationen.
Helle Thorning-Schmidt (S), 2012-02-22:
Vi har i det danske formandskab også valgt at sætte fokus på ungdomsarbejdsløsheden, og det har vi gjort med afholdelse af en konference i Horsens i april, hvor man skal diskutere, hvordan man kan sikre, at de unge får fodfæste på arbejdsmarkedet, og her vil vi bl.a. følge op på Kommissionens arbejde på det her punkt.
Søren Pape Poulsen (KF), 2016-06-01:
Jeg er glad for at høre, at direktøren for erhvervsskolerne er ude at sige, at det er fornuftigt nok, at det er 2, som er adgangskrav hos dem, og at det skal være højere i gymnasierne, for en boglig uddannelse kræver selvfølgelig højere karakterer i de boglige fag.
Jakob Sølvhøj (EL), 2022-04-29:
Men ikke desto mindre er der jo på børne- og undervisningsområdet et kolossalt behov for det, og jeg synes, vi har haft interessante diskussioner både om en styrket forskningsmæssig indsats på børneområdet, hvor forslagsstillerne og Enhedslisten i hvert fald er meget enige om, at den forskningsmæssige indsats har ladet meget tilbage at ønske, og vi har drøftet det meget på skoleområdet, hvor der jo jævnligt på det socialpædagogiske område er diskussion om, hvordan vi skal anvende forskningen, og nogle hælder til den meget evidensorienterede tilgang.